Legendariese skrywer (97) pleit namens bejaardes | Netwerk24
Deur Marelize Barnard 14 Mei 2020 05:51
Elsa Joubert. Foto: Natalie Gabriels
Netwerk24Foto: Natalie Gabriels
Dié skrywer van Die swerfjare van Poppie Nongena en meer onlangs, op 95-jarige ouderdom, haar outobiografiese werk Spertyd, woon in ’n tehuis in Kaapstad waar sy, soos duisende mense in tehuise oor die land heen, glad nie besoek mag word nie.
“Ek is self in die 90 en daar is iets wat my ook diep hinder. Menslik gesproke is ons in die laaste weke en maande van ons lewe. En ons wat in tehuise of inrigtings bly, hoe wonderlik ook al, is totaal van ons familielede afgesny.”
Sy skryf hoe belangrik die besoeke van familie nie net vir haar is nie, maar vir alle bejaardes wat in oorde en tehuise woon.
“Daardie kloppende verbintenis tussen ouer en kind, vir elke kind eenmatig, vir elke ouer iets individueel, is uitgeskakel.
“Hierdie unieke persoonlike verbintenis is baie belangrik.
"Dit word uitgestuur van en na ouer en kind, na albei kante. Al is jy nie bewus daarvan nie. Al gebeur dit onbewustelik.
“Kinders word by die deur weggewys. Vrae help nie. Dit is teen die wet om enige besoekers te ontvang.
“Ek kwyn daaronder. Telefone en video’s en Skype en vele meer help, maar is nie genoeg nie. Dis ook nie dieselfde nie.
“Werklike verbintenis gaan veel dieper.
“Ek versoek u, maak beheerde besoeke van familielede en volwasse kinders, al is dit een of twee keer, moontlik. Asseblief.”
Die brief wat Elsa Joubert geskryf het.
Joubert het die brief gerig aan dr. Hans Woermann, haar huisdokter, as deel van ’n pleidooi om die regering, en meer spesifiek pres. Cyril Ramaphosa, sover te kry om besoeke aan tehuise en oorde moontlik te maak.
Woermann sê net soos wat daar nou oor die ekonomiese impak van die inperking ’n gesprek is, moet daar een wees oor die regte van familie om bejaardes in oorde en hospitale te besoek.
“Bejaarde mense in versorgingsoorde is so broos en het ’n beperkte lewensverwagting wat vererger word deur die verminderde beskikbaarheid van roetine- mediese sorg en aandag in hierdie krisis.”
Woermann lewer ’n pleidooi dat besoeke gereël word en sê dit kan tog nie onmoontlik wees om besoeke met skerms tussen die besoeker en die persoon wat besoek word en met die dra van persoonlike beskermende klere en onder toesig te reël nie.
“Die risiko wat versorgers en mediese personeel dra wanneer hulle by die tehuise kom en gaan, en met openbare vervoer ry, is tog sekerlik veel erger as wat ’n goed georganiseerde besoek van 15 minute onder toesig sal kan wees,” sê Woermann.
Meer oor: Ouetehuis | Elsa Joubert | Kaapstad | Inperkingsregulasies | Skrywer | Boeke | Koronavirus
Kuier onder bejaardes in ouetehuise ‘nie wenslik’
Harte bly oop vir dié wat nie het
Ouetehuis verbied besoekers oor virus
DAG 141: Jongste syfers in SA bekend gemaak